元日立春
作者：方岳
朝代：宋

paragraphs: 糟牀夜壓真珠紅，摩挲醉面迎春風。
春來春去無終極，能費幾筯蔓菁菘。
既無長繩可以繫白日，又無大藥可以玄雙蓬。
何怪乎玉雪可憐之孺子，忽頹然風霜不貸之衰翁。
百年長短一丘貉，曾不芥蔕崔嵬胸。
若夫塞翁失馬，楚人亡弓，此事細甚焦螟同。
使吾冠冕佩玉於廟廊之上，吾不見其爲泰。
使吾披裘带索於嵌巖之下，亦不見其爲窮。
諸賢自作世俗眼，此老日飲亡何中。
春秋獲麟夫子沒，本草不自醫神農。
著書萬古知何用，况復起草明光宮。
我今併欲焚老硯，一簑鳴雨東臯東。